Елисавета Багряна
Радост в снега

chitanka.info

Добре дошъл, ти мили Снежко,

добре дошъл, ти Белодрешко!

Очаквахме те вече всички,

с готови ски, кънки, шейнички!

Каква ли друга радост има

през дългата студена зима?

Без тебе всеки бяга вкъщи,

седи до печката намръщен…

А ти пристигнеш ли, веднага

децата се навън разбягат,

и става весело и бяло,

като че пролет нацъфтяла! —

И шумно пуснем ний шейните,

заруменеят се страните,

студът ни прави бодри, здрави,

и тичането ни калява.

А вечерта е вкъщи сладък,

безкрайно сладък всеки залък,

и сякаш в мек ни пух обвива

и с песен зимата приспива!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.